На основу члана 200. став 6. Устава Републике Србије,

Влада, уз супотпис председника Републике, доноси

**УРЕДБУ**

**о померању рокова за подношење годишњих финансијских извештаја корисника буџетских средстава и корисника средстава организација за обавезно социјално осигурање за време ванредног стања насталог услед болести COVID-19 изазване вирусом SARS-CoV-2**

"Службени гласник РС", број 47 од 28. марта 2020.

*НАПОМЕНА ИЗДАВАЧА: Уредба je потврђена Законом о потврђивању уредаба које је Влада уз супотпис председника Републике донела за време ванредног стања, који је поднела Влада ("Службени гласник РС", број 62/2020), који је ступио на снагу даном објављивања у „Службеном гласнику Републике Србије”, односно 29. априла 2020. године (види члан 1. Закона - 62/2020-3).*

Члан 1.

Овом уредбом се утврђује померање рокова за подношење годишњих финансијских извештаја директних корисника средстава буџета Републике Србије, односно буџета аутономних покрајина и јединица локалне самоуправе, завршних рачуна буџета Републике Србије, буџета аутономних покрајина, буџета јединица локалне самоуправе и организација за обавезно социјално осигурање, као и консолидованог извештаја Републике Србије и консолидованих извештаја градова, за 2019. годину, прописани одредбама члана 78. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19 и 72/19 – у даљем тексту: Закон), за време ванредног стања насталог услед болести COVID-19 изазване вирусом SARS-CoV-2.

Члан 2.

Рокови из члана 78. став 1. Закона померају се према следећем календару:

1) рок из тачке 1) подтачка (2) помера се на рок од 15 радних дана од дана престанка ванредног стања;

2) рокови из тачке 1) подтач. (3)–(7) пoмерају се за број календарских дана трајања ванредног стања, уз додатних 15 радних дана, од дана престанка ванредног стања;

3) рок из тачке 2) подтачка (2) помера се на рок од 15 радних дана, од дана престанка ванредног стања;

4) рокови из тачке 2) подтач. (3)–(6) померају се за број календарских дана трајања ванредног стања, уз додатних 15 радних дана, од дана престанка ванредног стања.

Члан 3.

Ова уредба ступа на снагу даном објављивања у „Службеном гласнику Републике Србије”.

05 број 110-2905/2020

У Београду, 28. марта 2020. године

**Влада**

Председник Републике,

**Александар Вучић,** с.р.

Председник Владе,

**Ана Брнабић,** с.р.